Raja Gemini

Sutan Ibrahim Karim Amrullah (['suːtɑn ˈibrahɪm ka.riːm ˈamruːla]; lahia 14 Juni 1974; umua 50 taun), biaso disingkek Sutan Amrull, adolah saurang ratu drag jo panata rias Amerika Sarikat nan mamakai namo pangguang Raja Gemini. Inyo dikana sabagai pamanang acara TV RuPaul's Drag Race musim katigo. Amrullah kamudian ikuik acara tu baliak pado musim katujuah. Inyo mamanangkan gala "Queen Of She Done Already Done Had Herses". Salain sabagai drag, inyo dikana pulo sabagai panata rias untuak acara realitas America's Next Top Model musim 4 sampai 12. Klien Amrullah tamasuak supermodel Tyra Banks, Dita von Teese, Pamela Anderson, Paulina Porizkova, Iman, Iggy Azalea, RuPaul, jo Twiggy. Sajak taun 2009, Amrullah alah manjadi panata rias untuak panyanyi Adam Lambert.
Amrullah sabalumnyo parnah manjadi pambao acara siniar Very That basamo Delta Work.
Amrullah lahia di Baldwin Park, California, Amerika Sarikat. Inyo badarah Balando jo Indonesia. Mandiang apaknyo banamo Abdul Wadud Karim Amrullah, nan badarah Minangkabau jo adiak tiri dari ulama Buya Hamka. Katiko baumua tigo taun, kaluarganyo pindah ka Bali, jo tingga di sinan salamo anam taun kamudian babaliak ka AS.
Katiko baumua anam baleh taun, Amrullah tajun ka dunia drag satalah manghadiri sabuah acara di klub malam di LA basamo kawan-kawannyo. Inyo adolah ratu drag nan tarinspirasi dek subbudayo goth jo punk. Taun-taun partamo kariernyo dijalaninyo sabagai panari di sabuah klub jo namo Crayola.
Amrullah basakolah di Bassett High School, kamudian malanjuikan ka California State University, Fullerton, pado jurusan seni, jo konsentrasi pado pangarahan seni jo ilustrasi, salamo duo taun, kamudian mamutuihan untuak mangaja karier di bidang tata rias jo paniruan indentitas padusi.
Amrullah adolah kontestan RuPaul's Drag Race musim katigo jo namo Raja. Inyo adolah anggota kalompok "Heathers", nan tarinspirasi dari judul film Heathers. Pado episode tarakhir, Raja dinyatoan sabagai pamanang acara tasabuik jo dinobatkan sabagai America's Next Drag Superstar. Sabagai bagian dari tugasnyo sabagai pamanang Drag Race musim katigo , Amrullah manjalani tur ke AS jo Kanada pado taun 2011.
Pado bulan April 2022, Raja diumuman sabagai salah saurang dari salapan pamanang nan akan bakompetisi baliak dalam RuPaul's Drag Race All Stars musim katujuah, musim Drag Race nan sadoalah kontestannyo adolah pamanang musim sabalumnyo. Inyo mamanangkan gala "Queen of She Done Already Done Had Herses" jo mandapek hadiah sabanyak $50.000.
Raja adolah saurang panata rias untuak America's Next Top Model dari taun 2005 sampai 2009.
Pado bulan Mei 2011, Amrullah marilis singel partamonyo bajudul "Diamond Crowned Queen". Singel iko manampati posisi limo puluah di Billboard Hot Dance Club Songs, kamudian naiak ka posisi tigo puluah limo. Pado tanggal 21 Agustus 2012, singel kaduonyo bajudul "Sublime" dirilis. Singel katigonyo, "Zubi Zubi Zubi", dirilis pado 1 Juni 2013.
Pado bulan Februari 2017, inyo baperan sabagai makhluk intergalaksi dalam video musik untuak singel Blondie bajudul "Fun". Inyo muncua dalam lagu iklan Diesel "Make Love Not Walls", nan disutradaroi dek David LaChapelle, sarato dalam iklan Urban Decay basamo alumni Drag Race Alaska, Jiggly Caliente, jo Katya.